Творчасьць У. Кандрусевіча вельмі цесна зьвязана з тэатрам, і не толькі музычным. Кампазітар супрацоўнічае практычна з усімі драматычнымі і лялечнымі тэатрамі рэспублікі. На сёньняшні дзень ён напісаў музыку больш чым да 50 сьпектакляў, розных па жанру і тэматыцы. У. Кандрусевіч – чалавек вельмі тэатральны. Калі ён стварае музыку для тэатра, дык яна набывае вобразную канкрэтнасьць, абумоўленую тэатральнасьцю кампазітарскага мысьленьня. Музыка ў яго сьпектаклях не проста гукавы фон ці ілюстрацыя да дзеяньня. Працуючы над сьпектаклем, кампазітар імкнецца стварыць паралельны вобразны рад сродкамі музыкі, пашыраючы дыяпазон успрыманьня сцэнічнага твора, асабліва ў момантах найбольшага эмацыянальнага напалу, дзе словамі немагчыма перадаць усю гаму разнастайных перажываньняў і пачуцьцяў.